Stad erken GladAfrica-kontrak was onreëlmatigMoeketsi Mosola, munisipale bestuurder van die Tshwane-metro, en Solly Msimanga, die uitvoerende burgemeester, tydens die mediakonferensie. Foto: ANA Die Stad Tshwane-munisipaliteit het Vrydag gesê die ouditeur-generaal het bevind die toekenning van ŉ kontrak aan ingenieurskonsultante GladAfrica was onreëlmatig, ondanks die stadsbestuurder se bewering dat die proses bo verdenking was. In ŉ verklaring wat deur die munisipaliteit uitgereik is, bevestig Solly Msimanga se administrasie die ouditeur-generaal (OG) het bevind die toekenning van die kontrak het nie voldoen aan die nodige regulasies nie. Daar is ook bevind die verkrygingsproses was buite die omvang en die bepalings en voorwaardes van die oorspronklike kontrak wat die diensverskaffer met die Ontwikkelingsbank van Suider-Afrika gehad het. “Wanneer daar bevind word dat ŉ kontrak op onreëlmatige wyse toegeken is, soos nou deur die OG bevind en in die finansiële state gestel word, dan word alle ander besteding wat daarmee verband hou ook as onreëlmatig beskou,” het Mare-Lise Fourie, burgemeesterskomiteelid vir finansies, in ŉ verklaring gesê. “Die R317 miljoen wat reeds aan GladAfrica bestee is, is dus ook onreëlmatig.” Verlede jaar het die Tshwane-raad, wat onder leiding van die DA deur ŉ koalisie van partye bestuur word, erken dat die toekenning van ŉ tender aan GladAfrica om infrastruktuurprojekte van R12 miljard van stapel te stuur, onreëlmatig was. Dit het aan die lig gekom nadat ŉ voorlopige verslag van die OG uitgelek is waarin bevind is die kontrak het nie voldoen aan die regulasies van munisipale verkrygingskettingbestuur nie. Fourie het Vrydag gesê hoewel dr. Moeketsi Mosola, die stadsbestuurder, verlede jaar in Augustus volgehou het die kontrak is regmatig toegeken, het die jongste bevinding hom genoodsaak om te erken dat die kontrak inderdaad onreëlmatig was. Fourie het gesê die eksklusiewe aanstelling van GladAfrica in plaas van ŉ paneel van diensverskaffers, asook die prysetiket van die kontrak, is nooit deur die stadsbestuurder by die burgemeesterskomitee of die stadsraad behoorlik aangemeld nie. “Mosola kniehalter tans die saak in die arbeidshof op tegniese gronde,” het Fourie bygevoeg. “Die uitvoerende burgemeester sal in elk geval die regspan vra om die saak te bespoedig sodat die proses kan voortgaan, die voorlopige verslag aan die raad voorgelê word en aanspreeklikheid kan plaasvind.”